C 434/88
RO
Jurnalul Oficial al Uniunii Europene
15.11.2022
Joi, 7 aprilie 2022
M. întrucât, potrivit Înaltului Comisar al ONU pentru Refugiați, 35 % dintre femei și fete au declarat că nu se simt în siguranță din cauza violenței de gen atunci când caută refugiu în țările vecine, Iran și Pakistan; întrucât aici doar 70 % dintre fete sunt înscrise la școală, comparativ cu 92 % dintre băieți;
N. întrucât UE și-a intensificat sprijinul pentru populație, lansând proiecte în valoare de peste 268,3 milioane EUR, care se axează pe menținerea educației, susținerea mijloacelor de subzistență și protejarea sănătății publice; întrucât aceste proiecte fac parte din pachetul total de sprijin al UE în valoare de 1 miliard EUR anunțat de Comisie în octombrie 2021, care include ajutor pentru refugiați, migranți și persoanele strămutate intern și susținerea apărătorilor drepturilor omului și a organizațiilor societății civile;
O. întrucât, potrivit organizației Reporteri fără Frontiere, 231 de entități media au fost închise în Afganistan, ceea ce reprezintă 40 % din totalul din țară; întrucât 80 % dintre cei 6 400 de jurnaliști care și-au pierdut locul de muncă sunt femei; întrucât au fost impuse restricții asupra mass-mediei locale și internaționale, cum ar fi BBC, și au fost jurnaliștii arestați, reținuți și bătuți;
P. întrucât sancțiunile împotriva entităților și persoanelor cu legături cu talibanii nu ar trebui să împiedice tranzacțiile financiare legate de asistența umanitară și furnizarea de servicii de bază de către organizațiile neguvernamentale (ONG-uri);
Q. întrucât, până la 15 august 2021, în fosta Republică Afganistan, femeile au reușit să ocupe funcții de nivel înalt, ca deputate în Parlament, ministre, judecătoare, guvernatoare, avocate și ambasadoare; întrucât forțele talibane au îndepărtat forțat funcționari guvernamentali care ocupau legitim aceste funcții și nu au inclus femei în noul guvern de facto nerecunoscut; întrucât aceste autorități de facto nu au o reprezentare incluzivă a societății diverse din Afganistan;
R. întrucât agențiile de informații au avertizat că Afganistanul nu trebuie să devină un adăpost pentru organizațiile teroriste;
1. este profund îngrijorat de criza umanitară și a drepturilor omului care s-a produs în Afganistan de la preluarea puterii de către talibani; își reiterează solidaritatea fermă și angajamentul față de poporul afgan; accentuează că drepturile și libertățile fundamentale de care s-a bucurat poporul afgan în ultimii 20 de ani trebuie păstrate;
2.
regretă că situația femeilor și a fetelor din Afganistan s-a deteriorat constant de la preluarea puterii de către talibani; condamnă accentul constant pus de talibani pe eliminarea femeilor și fetelor din viața publică și pe negarea celor mai fundamentale drepturi ale acestora, inclusiv dreptul la educație, muncă, circulație și asistență medicală;
3. condamnă, în termenii cei mai categorici, decizia talibanilor de a amâna întoarcerea fetelor la școală după clasa a 6-a pe o perioadă nedeterminată, în pofida angajamentului lor anterior de a permite tuturor cetățenilor accesul la educație; solicită insistent talibanilor să-și anuleze deciziile și restricțiile care vizează special femeile și fetele și să redeschidă Ministerul Afacerilor Femeilor;
4. subliniază că accesul femeilor și fetelor la educație trebuie să constituie, în ceea ce privește UE și statele sale membre, o condiție esențială pentru orice angajament suplimentar față de autoritățile afgane de facto;
5.
invită talibanii să-și respecte angajamentul de a asigura dreptul la educație pentru toți cetățenii afgani, inclusiv pentru femei și fete;
6.
regretă reprimarea de către talibani a protestelor pașnice pentru drepturile femeilor în Afganistan; solicită eliberarea imediată a ofițerului de poliție Alia Azizi, arestată la Herat în octombrie 2021, precum și eliberarea tuturor celorlalte activiste pentru drepturile femeilor care sunt deținute, precum și încetarea intimidării și hărțuirii lor; solicită să se pună capăt hărțuirii, amenințărilor și atacurilor împotriva profesorilor și studenților;